Vzhľadom na uvedené skutočnosti by sa mala čo najskôr aktivovať podpora na základe nariadenia o núdzovej podpore (č. 2016/369). Vďaka tomu bude môcť Komisia zaviesť opatrenia zamerané na predchádzanie závažným dôsledkom, resp. na ich zmierňovanie v jednom alebo viacerých členských štátoch a koordinovaným spôsobom reagovať na potreby súvisiace s krízou spôsobenou ochorením COVID-19, a to komplementárne k pomoci poskytovanej v rámci iných nástrojov EÚ.

K riešeniu súčasnej situácie závažného ohrozenia verejného zdravia čiastočne prispievajú opatrenia plánované v rámci mechanizmu Únie v oblasti civilnej ochrany (rescEU), využívanie európskych štrukturálnych a investičných fondov na základe Investičnej iniciatívy v reakcii na koronavírus či iné nástroje Únie. Rozsah tejto krízy si však vyžaduje ráznejšiu reakciu, ktorá by mala byť zameraná najmä na sektor zdravotníctva EÚ. Z tohto dôvodu Komisia navrhuje mobilizáciu nástroja núdzovej podpory, ktorý EÚ poskytne širší súbor nástrojov zodpovedajúci veľkému rozsahu súčasnej pandémie COVID-19.

–centrálneho obstarávania a distribúcie základných zdravotníckych potrieb do nemocníc a núdzového zásobovania personálu nemocníc ochranným vybavením, akú sú respirátory, pľúcne ventilátory, osobné ochranné prostriedky, rúška na opakované použitie, lieky, liečebné prípravky a laboratórny materiál a dezinfekčné prostriedky;

–cezhraničného prevozu pacientov vyžadujúcich si starostlivosť do nemocníc, ktoré môžu ponúknuť voľné kapacity;

Koordinovaný postup na úrovni EÚ by umožnil reagovať na súčasnú situáciu a zároveň zabezpečiť primeranú reakciu aj bezprostredne po nej, a to okrem iného aj prostredníctvom:

Situácia v jednotlivých členských štátoch sa síce momentálne líši, no rýchlo sa vyvíja. Pritom sa jasne ukazuje, že je zasiahnutá Európska únia ako celok a že účinný boj proti šíreniu vírusu a čo možno najrýchlejšie zmiernenie jeho dôsledkov si vyžaduje spoločnú, koordinovanú a okamžitú reakciu. Účinná reakcia na túto mimoriadnu situáciu sa musí opierať o koordinovanú stratégiu pozostávajúcu z rozličných opatrení, ktorých cieľom je najmä ochrana ľudských životov, predchádzanie ľudskému utrpeniu a jeho zmierňovanie a zachovanie ľudskej dôstojnosti.

Nariadenie o núdzovej podpore ponúka konkrétne možnosti, ako vyjadriť solidaritu na úrovni EÚ a zapojiť do boja proti kríze občanov a občiansku spoločnosť. Pokiaľ ide o stranu výdavkov, tento nástroj umožňuje zapojenie mimovládnych organizácií, ako aj medzinárodných organizácií či regionálnych a vnútroštátnych orgánov (napr. v sektore zdravotníctva). Na strane príjmov počíta nielen s ďalšími príspevkami členských štátov, ale aj s darmi od jednotlivcov a nadácií a dokonca aj s kolektívnym financovaním. Komisia pracuje na tom, aby zaviedla do praxe všetky potrebné modality, ktoré by umožnili rýchly výber príspevkov a darov.

•Súlad s existujúcimi ustanoveniami v tejto oblasti politiky

Vzhľadom na uvedené skutočnosti Komisia navrhuje aktiváciu núdzovej podpory v súlade s článkom 2 nariadenia 2016/369, ako aj zmenu niektorých z jeho ustanovení v snahe reagovať na osobitné potreby súvisiace s epidémiou COVID-19. Komisia navrhuje najmä:

–aktiváciu podpory EÚ od 1. februára 2020 na obdobie dvoch rokov;

–rozšírenie rozsahu oprávnených činností a oprávnených implementujúcich partnerov vzhľadom na veľký rozsah opatrení potrebných na riešenie krízy vyvolanej ochorením COVID-19 a ďalšie vymedzenie rozsahu oprávnených nákladov;

–retroaktívne uplatňovanie nariadenia od 1. februára 2020 a stanovenie oprávnenosti príslušných činností k uvedenému dátumu, aby sa zabezpečilo rovnaké zaobchádzanie s členskými štátmi;

–predĺženie lehoty na uzatvorenie právnych záväzkov s cieľom zabezpečiť flexibilitu pri vykonávaní núdzovej podpory;

–možnosť, aby Komisia obstarávala núdzovú podporu pre členské štáty v snahe reagovať na ich potreby súvisiace s pandémiou COVID-19, a to aj na prostredníctvom spoločného obstarávania a centralizovaného obstarávania v mene členských štátov.

Koordinovaný postup a opatrenia, ktoré umožňuje navrhované opatrenie, budú pôsobiť komplementárne k podpore poskytovanej na základe iných nástrojov EÚ.

•Súlad s ostatnými politikami Únie

Návrh týkajúci sa aktivácie nástroja núdzovej podpory je súčasťou balíka opatrení, ktorými EÚ reaguje na súčasnú pandémiu COVID-19. Takéto opatrenia sa opierajú o koordinovaný a ambiciózny prístup zameraný na čo najefektívnejšie využitie dostupných zdrojov z rozpočtu EÚ. Jeho súčasťou je aj využitie Investičnej iniciatívy v reakcii na koronavírus, navrhované rozšírenie rozsahu pôsobnosti Fondu solidarity EÚ na krízy v oblasti verejného zdravia či využitie všetkých možností, ktoré ponúkajú finančné nástroje a rozpočtová záruka ESFI na posilnenie podpory investícií (napr. program pre konkurencieschopnosť malých a stredných podnikov - COSME - a Záruka InnovFin pre MS v rámci programu Horizont 2020). Tento návrh dopĺňa všetky uvedené opatrenia.

2.PRÁVNY ZÁKLAD, SUBSIDIARITA A PROPORCIONALITA

•Právny základ

Ako už bolo uvedené, pandémia COVID-19 predstavuje náhlu a mimoriadnu udalosť, ktorá má výrazný a rušivý vplyv na finančné a hospodárske systémy či na systémy zdravotníctva členských štátov. Postup na úrovni EÚ je potrebný, aby bolo možné na súčasnú krízu vyvolanú ochorením COVID-19 reagovať v duchu solidarity. Podľa článku 122 ods. 1 ZFEÚ je preto Únia povinná prijať plánované opatrenia a koordinované postupy zamerané na riešenie vážnych ťažkostí.

•Subsidiarita (v prípade inej ako výlučnej právomoci)

Aktivácia nástroja núdzovej pomoci na boj proti ochoreniu COVID-19 v rámci EÚ je založená na zásade solidarity. Vzhľadom na globálny rozmer pandémie COVID-19, veľký dosah jej hospodárskych a sociálnych dôsledkov a obrovský nápor na systémy zdravotníctva vo všetkých členských štátoch je Únia v lepšej pozícii ako členské štáty konajúce samostatne, aby mohla plošne reagovať na krízu holistickým a koordinovaným spôsobom.

Iba koordinovaný postup založený na princípe solidarity medzi členskými štátmi môže zabezpečiť, aby došlo k účinnému a rýchlemu zastaveniu šírenia ochorenia COVID-19, zmierneniu dôsledkov tejto krízy v maximálnej možnej miere a k riešeniu situácie bezprostredne po nej v snahe zabrániť jej opätovnému výskytu. Vzhľadom na naliehavé požiadavky na mobilizáciu zdrojov v dostatočnom rozsahu a ich poskytnutie členským štátom v závislosti od ich potrieb je nevyhnutné, aby EÚ konala v súčinnosti so všetkými členskými štátmi, ktoré zasiahla pandémia COVID-19.

•Proporcionalita

Mobilizácia a využitie všetkých zdrojov potrebných na obmedzenie šírenie ochorenia COVID-19 zo strany EÚ by výrazne pomohli zintenzívniť opatrenia zamerané na ochranu ľudského života, ľudského zdravia a dôstojnosti, ako aj na oživenie hospodárstiev členských štátov. Vzhľadom na to, že kríza vyvolaná ochorením COVID-19 má bezprecedentné dôsledky na všetkých občanov EÚ a všetky sektory hospodárstva a že je v tejto súvislosti potrebná rýchla a účinná reakcia, návrh neprekračuje rámec toho, čo je nevyhnutné na dosiahnutie cieľov stanovených v súčasnom nástroji.